## Posolstvo k Medzinárodnému dňu tanca 2021

**29. apríl**

**Friedemann Vogel, Nemecko**

Baletný tanečník

„Všetko sa začína pohybom – inštinktom, ktorý máme všetci – a tanec je pohyb vycizelovaný tak, aby dokázal komunikovať. Hoci bezchybná technika je dôležitá a pôsobivá, podstatné je v konečnom dôsledku to, čo tanečník prostredníctvom pohybu vyjadruje.

My tanečníci sme neustále v pohybe, usilujúc sa o vytvorenie nezabudnuteľných momentov. O to sa snaží každý z nás, bez ohľadu na tanečný žáner. Keď nám odrazu nie je dovolené tancovať, divadlá sú zatvorené a festivaly zrušené, náš svet sa zastaví. Žiadny fyzický kontakt. Žiadne predstavenia. Žiadne publikum. Nikdy predtým v nedávnej histórii nestála tanečná komunita pred takou výzvou nestrácať motiváciu, nájsť *raison d’être*.

Až v momentoch, keď prichádzame o niečo vzácne, naozaj oceníme, aké životne dôležité je to, čo robíme a aký veľký význam má tanec pre spoločnosť. Tanečníci sú zvyčajne obdivovaní pre svoju fyzickú zdatnosť, no v skutočnosti nám pomáha prežiť a napredovať najmä naša duševná sila. Verím, že práve jedinečná kombinácia neúnavnej fyzickej a psychickej aktivity nám pomôže vydržať, znovu objaviť samých seba, naďalej tancovať a inšpirovať.“

Preklad: Barbora Forkovičová

Foto: Roman Novitzky

**Friedemann Vogel, Nemecko**

Baletný tanečník

„Svetová hviezda, ktorá nikdy nestratila zem pod nohami“ – takto opísal časopis *Tanz* Friedemanna Vogela, keď ho v roku 2019 už po druhýkrát zvolil za Tanečníka roka. V nasledujúcom roku, ako prvý sólista Stuttgart Ballet, získal ocenenie prestížnej Nemeckej tanečnej ceny (Deutscher Tanzpreis) – Výnimočný performer za svoju dlhoročnú a vynikajúcu medzinárodnú kariéru.

Vzhľadom na to, že sa túžil stať tanečníkom už odmalička, nie je prekvapením, že prvý celovečerný dokument o jeho tvorbe a živote nesie názov *Friedemann Vogel – Stelesnenie tanca*. Oceňovaný umelec počas vyše dvadsiatich rokov vystupoval na mnohých renomovaných javiskách po celom svete, od divadla La Scala v Miláne po Veľké divadlo v Moskve či Svetový baletný festival v Tokiu a dokázal si získať priazeň kritikov aj divákov. Friedemann je držiteľom titulu Kammertänzer – najvyššieho nemeckého vyznamenania pre tanečníkov. Je oceňovaný pre svoje hlboko dojemné stvárnenia v dramatických baletoch, ako aj pre elektrizujúce výkony v súčasnejších dielach.

Viac informácií nájdete na [friedemannvogel.com](http://friedemannvogel.com/).

[Viac informácií o Medzinárodnom dni tanca sa dozviete na tejto webovej stránke](https://www.international-dance-day.org/).

**V prípade ďalších doplňujúcich otázok je vám k dispozícii:**

Mgr. Eva Fačková

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: [eva.fackova@theatre.sk](mailto:eva.fackova@theatre.sk)